b'\n_START_ARTICLE_\nKjetil L\xc3\xb8vvik\n_START_SECTION_\nTidlig karriere\n_START_PARAGRAPH_\nL\xc3\xb8vvik begynte karrieren i klubbene Skjold IL og SK Nord. I 1994-sesongen scoret L\xc3\xb8vvik 36 m\xc3\xa5l p\xc3\xa5 20 kamper for Nord i tredjedivisjon. I 1995 gikk L\xc3\xb8vvik til f\xc3\xb8rstedivisjonslaget FK Haugesund. I en god sesong for Haugesund fikk L\xc3\xb8vvik 14 obligatoriske kamper og ble lagets toppscorer med 8 m\xc3\xa5l.\n_START_SECTION_\n1996: Fra Brann til VIF og tilbake igjen\n_START_PARAGRAPH_\nI 1996 gikk L\xc3\xb8vvik til Brann, der han kombinerte fotballen med \xc3\xb8konomistudier ved Norges Handelsh\xc3\xb8yskole. L\xc3\xb8vvik markerte seg tidlig, og scoret allerede i debuten borte mot V\xc3\xa5lerenga. Likevel var kampen om en plass p\xc3\xa5 laget hard, da L\xc3\xb8vvik konkurrerte med spillere som Tore Andr\xc3\xa9 Flo, Eivind Karlsbakk og Mons Ivar Mjelde om spissplassene. I juni 1996 ble han derfor l\xc3\xa5nt ut til V\xc3\xa5lerenga for resten av sesongen, etter at Oslo-klubben slet i bunnen av tabellen med m\xc3\xa5lt\xc3\xb8rke. I sin \xc3\xa5ttende kamp for VIF kom L\xc3\xb8vvik p\xc3\xa5 scoringslisten, i seieren over bunnkollega Moss i august. Sensongen endte likevel med nedrykk for V\xc3\xa5lerenga, og etter nedrykket gav L\xc3\xb8vvik beskjed om at han ikke ble med Oslo-klubben ned i f\xc3\xb8rstedivisjon. L\xc3\xb8vvik valgte \xc3\xa5 tegne en ny to\xc3\xa5rskontrakt med Brann etter sesongen, og begrunnet klubbvalget med bergensernes sterke satsning og gode lag.\n_START_SECTION_\nL\xc3\xb8vvik sl\xc3\xa5r igjennom i Brann\n_START_PARAGRAPH_\nI mai 1997 var L\xc3\xb8vvik hovedmannen bak bergensernes seier mot Kongsvinger, og superlativene haglet. Brann-trener Kjell Tennfjord sammenlignet L\xc3\xb8vvik med Ole Gunnar Solskj\xc3\xa6r, samtidig som hovedpersonen selv sa at han ikke tenkte p\xc3\xa5 proffspill og kun konsentrerte seg om \xc3\xa5 gj\xc3\xb8re jobben i Brann. Utover sesongen fortsatte det gode spillet, og med to m\xc3\xa5l mot Bod\xc3\xb8/Glimt i juli ble L\xc3\xb8vvik Brann-toppscorer og satte den Chelsea-klare partneren Tore Andr\xc3\xa9 Flo helt i skyggen. 1997-sesongen endte med s\xc3\xb8lv til L\xc3\xb8vvik og Brann, noe som var bergensernes f\xc3\xb8rste medalje siden 1976. P\xc3\xa5 spillerb\xc3\xb8rsen til avisen VG endte L\xc3\xb8vvik som den tredje beste angriperen denne sesongen, kun sl\xc3\xa5tt av Jostein Flo og Daniel Berg Hestad._NEWLINE_V\xc3\xa5ren 1998 skrev L\xc3\xb8vvik under ny kontrakt, og ble knyttet til klubben frem til 2002. 1998 ble den rake motsetning til 1997-sesongen. Kjell Tennfjord forsvant fra trenerjobben p\xc3\xa5 sommeren, og det var ikke f\xc3\xb8r i juli, etter 1080 minutter med eliteseriefotball, at Brann tok sin f\xc3\xb8rste serier. L\xc3\xb8vviks sviktende form gjorde ogs\xc3\xa5 at han ble benket, og Brann kj\xc3\xb8pte inn Bjarki Gunnlaugsson og Raymond Kvisvik for \xc3\xa5 f\xc3\xa5 fart p\xc3\xa5 angrepsspillet. Ting gikk noe bedre utover i sesongen, og i august scoret L\xc3\xb8vvik to mot V\xc3\xa5lerenga. Samtidig skal han ha v\xc3\xa6rt i s\xc3\xb8kelyset til flere italienske klubber. Senere p\xc3\xa5 h\xc3\xb8sten begynte ogs\xc3\xa5 samarbeidet med Thorstein Helstad \xc3\xa5 bli bedre, og 12. september nettet L\xc3\xb8vvik alle tre m\xc3\xa5l da Brann slo Viking i Stavanger. Det ble tilsammen 12 seriem\xc3\xa5l i 1998, og etter sesongen dro L\xc3\xb8vvik p\xc3\xa5 pr\xc3\xb8vespill i tyske Eintracht Frankfurt. L\xc3\xb8vvik ble ikke \xc3\xb8nsket i Frankfurt, men spekulasjonene om salg til utlandet fortsatte, og Hannover 96 skal ha v\xc3\xa6rt interessert i nordmannens tjenester._NEWLINE_F\xc3\xb8r 1999 hadde Brann-trener Harald Aabrekk g\xc3\xa5tt over til \xc3\xa5 spille med \xc3\xa9n spiss, samtidig som klubben hadde kj\xc3\xb8pt den kraftige finske landslagsmannen Mika Kottila. Interessen fra utenlandske klubber h\xc3\xb8sten f\xc3\xb8r gjorde at det derfor ble spekulert i et salg av L\xc3\xb8vvik, selv om L\xc3\xb8vvik selv uttalte at han likte seg i Brann og Bergen. Tidlig i mai fikk L\xc3\xb8vvik sjansen fra start for f\xc3\xb8rste gang i 1999, og takket for tilliten med storspill og scoring mot Bod\xc3\xb8/Glimt. Etter kampen gikk han ut i Dagbladet og lovte 20 seriem\xc3\xa5l om han fikk tillit. L\xc3\xb8vvik fulgte opp med \xc3\xa5 bli matchvinner mot V\xc3\xa5lerenga p\xc3\xa5 Brann stadion uken etter, etter et soloraid p\xc3\xa5 30 meter . \xc2\xabJeg har selvtillit og er i god form\xc2\xbb uttalte han etter kampen, og b\xc3\xa5de VG og Dagbladet k\xc3\xa5ret L\xc3\xb8vvik til banens beste. L\xc3\xb8vvik fortsatt med storspill og to m\xc3\xa5l mot Odd Grenland i juni, men Branns inntog i medaljekampen ble overskygget av det \xc3\xb8konomiske br\xc3\xa5ket i klubben. I juli avgjorde L\xc3\xb8vvik da Brann vant p\xc3\xa5 Lerkendal, og bergenserne hadde da vunnet syv p\xc3\xa5 rad. Dette satte fart p\xc3\xa5 overgangsspekulasjonene, og L\xc3\xb8vviks agent Terje Simonsen gikk ut med en prisantydning p\xc3\xa5 seks millioner kroner. Noen dager senere la sveitsiske Grasshoppers inn et bud p\xc3\xa5 ti millioner, noe som ville komme godt med for Brann i en sv\xc3\xa6rt presset \xc3\xb8konomisk situasjon. Klubbledelsen aksepterte budet, men uten \xc3\xa5 konsultere hovedtrener Harald Aabrekk. En ferierende Aabrekk var lite begeistret for salget, mens Brann-formann Harald Schjelderup mente prisen var god og at salget gjorde at klubben kunne opprettholde m\xc3\xa5lsettingene sine.\n_START_SECTION_\nP\xc3\xa5 utl\xc3\xa5n i Lyn\n_START_PARAGRAPH_\nL\xc3\xb8vvik var p\xc3\xa5 l\xc3\xa5n i Lyn fra 2000 til 2002, og fikk 72 obligatoriske kamper for Oslo-klubben. Han scoret 18 m\xc3\xa5l i Lyn-tr\xc3\xb8yen.'